सूचना और प्रसारण मंत्रालय
ब्यूरो ऑफ आउटरीच कम्युनिकेशन ने ‘आजादी का अमृत महोत्सव’ मनाने के लिए राज्यों/केंद्र शासित प्रदेशों में प्रदर्शनियों का आयोजन किया
प्रधानमंत्री श्री नरेन्द्र मोदी द्वारा गुजरात के अहमदाबाद में उद्घाटन समारोह का शुभारंभ करने के साथ ही आज ‘आजादी का अमृत महोत्सव’ शुरू हो गया। आजादी के 75 वर्षों का राष्ट्रव्यापी महोत्सव मनाने संबंधी प्रधानमंत्री के विजन के अनुरूप ब्यूरो ऑफ आउटरीच कम्युनिकेशन ने आज देश भर में विभिन्न राज्यों और केंद्र शासित प्रदेशों में 32 स्थानों पर फोटो-प्रदर्शनियों का आयोजन किया। इन प्रदर्शनियों का प्रमुख उद्देश्य स्वतंत्रता सेनानियों को श्रद्धांजलि देना और स्वतंत्रता संग्राम में उनके अहम योगदान को स्मरण करना है। इन प्रदर्शनियों का एक उद्देश्य देश के विभिन्न हिस्सों में हुए स्वतंत्रता संग्राम के गुमनाम नायकों के बहुमूल्य योगदान को भी देशवासियों के सामने प्रस्तुत करना है।
देश के उन सभी भागों में जहां भी ये प्रदर्शनियां आयोजित की गईं वहां भारी भीड़ देखी गई जिसमें शामिल लोग बड़े उत्साह के साथ भारत के स्वतंत्रता संग्राम से जुड़ी गाथाओं के बारे में जानने के लिए काफी बेताब नजर आए। राष्ट्रपिता महात्मा गांधी, सरदार पटेल, नेताजी सुभाष चंद्र बोस और अन्य स्वतंत्रता सेनानियों के जीवन का वर्णन करने वाले विशेष पैनल इस दौरान प्रदर्शित किए गए। ऐतिहासिक दांडी मार्च, हमारे स्वतंत्रता सेनानियों के जीवन के दुर्लभ दृश्य एवं वृतांत, देश की आजादी से पहले के समय के अखबारों की कतरनें भी इस दौरान प्रदर्शित की गईं।
प्रधानमंत्री श्री मोदी द्वारा मुख्य समारोह का उद्घाटन करने के तुरंत बाद गुजरात के गोधरा, जूनागढ़/भुज और सूरत स्थित रीजनल आउटरीच ब्यूरो  ने अमृत महोत्सव के लिए अपनी-अपनी प्रमुख गतिविधियां या कार्यकलाप शुरू कर दिए।
राजस्थान के जयपुर में राज्यपाल श्री कलराज मिश्र ने इस कार्यक्रम में भाग लिया। उन्होंने आशा व्यक्त की कि स्वतंत्रता संग्राम के नायक युवाओं को ‘नए भारत’ हेतु अभिनव काम करने के लिए प्रेरित कर रहे हैं। राज्य के संस्कृति मंत्री श्री डॉ. बी. डी. कल्ला भी इस अवसर पर उपस्थित थे।
इस समारोह में स्थानीय स्वतंत्रता सेनानी अनंत कुमार कान्हारे की तस्वीर देखकर निजामाबाद, तेलंगाना के स्थानीय लोग काफी रोमांचित थे, जो महाराष्ट्र छोड़कर कहीं और चले गए थे और फिर उन्होंने निजामाबाद में स्वतंत्रता संग्राम में भाग लिया था।
भोपाल में मध्यप्रदेश के मुख्यमंत्री श्री शिवराज सिंह चौहान के साथ-साथ राज्य के स्वास्थ्य मंत्री श्री प्रभुराम चौधरी ने इस समारोह का उद्घाटन किया। महू, इंदौर  में राज्य के संस्कृति मंत्री ने समारोह का उद्घाटन किया।
रायपुर, छत्तीसगढ़ में आयोजित फोटो प्रदर्शनी का उद्घाटन संस्कृति मंत्री श्री अमरजीत भगत ने किया।
पंजाब में राज्यपाल और केंद्र शासित प्रदेश के प्रशासक श्री वी पी सिंह बदनोर ने उद्घाटन समारोह में भाग लिया। शिमला में आयोजित इसी तरह के एक समारोह में भाग लेते हुए हिमाचल प्रदेश के राज्यपाल श्री बंडारू दत्तात्रेय ने कहा कि युवाओं को हमारे स्वतंत्रता संग्राम से प्रेरणा लेनी चाहिए, ताकि राष्ट्र सतत रूप से प्रगति कर सके। राज्य के शहरी विकास मंत्री श्री सुरेश भारद्वाज भी इस अवसर पर उपस्थित थे।
आरओबी जम्मू में ब्रिगेडियर राजिंदर सिंह जैसे मार्गदर्शकों को स्मरण किया गया, जहां का दौरा उपराज्यपाल श्री मनोज सिन्हा ने किया। आकाशवाणी के प्रधान महानिदेशक श्री एन.वी. रेड्डी ने आरओबी गुवाहाटी में अमृत महोत्सव प्रदर्शनी का उद्घाटन किया।
आरओबी चेन्नई द्वारा आयोजित प्रदर्शनी का उद्घाटन राज्यपाल श्री बनवारीलाल पुरोहित ने किया। आरओबी पेयन्नूर में केरल के स्वतंत्रता सेनानी वी पी अप्पुकुट्टा पोथुवाल ने इस समारोह की गरिमा बढ़ाई। केरल के तिरुचिरापल्ली, मननथावडी, वायनाड और कुंदारा कोल्लम में भी प्रदर्शनियां लगाई गईं। राज्यपाल श्री आरिफ मोहम्मद खान और मुख्य सचिव ने भी कोल्लम में एडीजी, आरओबी श्री वी. पलानीचामी द्वारा उद्घाटन की गई प्रदर्शनी का दौरा किया।